唐明皇夜遊圖
作者：李彭
朝代：宋

paragraphs: 開元御極垂衣裳，登三咸五凌羲皇。
白環重譯銀甕出，卜夜遨遊離未央。
香車鬬風秦與虢，羅帕覆鞍真乘黄。
赭袍錯落綴北斗，步輦優游含縷觴。
寜王玉笛上霄漢，御路花光争月光。
汝陽羯鼓絹帽穩，打徹參旌低建章。
太真霑醉玉欹側，力士傳呼聲渺茫。
翠釵掛冠紅粉粧，金貂貰酒白面郎。
君臣玩狎樂莫比，清禁喜聞宫漏長。
若令姚宋坐廟堂，袖中諫疏神揚揚。
萬里橋邊行幸處，後世龜鑑懷苞桑。